SA helikoptervlieënier sterf in ZambiëMichael O’Donnell (links) en sy vriend, Frans Haasbroek Foto: Frans Haasbroek (verskaf aan News24) via Webmail Kapt. Mike O’Donnell (41) was aktief betrokke by talle reddingsoperasies in Suid-Afrika voordat hy Donderdag in Zambië in ŉ helikopterongeluk gesterf het. Chris Botha, woordvoerder van Netcare 911, het gesê hy het saam met O’Donnell gewerk toe hy by die Suid-Afrikaanse Polisiediens begin het. “Ons het talle reddingspogings saam uitgevoer,” het Botha gesê. “Ons moes soms pasiënte uit baie moeilike situasies red. Vir hom het dit altyd oor veiligheid gegaan. Ons het baie saam geoefen. Wanneer hy gevlieg het, was hy soos ŉ rots. Hy was ŉ ongelooflike vlieënier en vriend.” Frans Haasbroek, ŉ voormalige polisievlieënier, het gesê O’Donnell was 20 jaar lank een van sy beste vriende. Hy het verduidelik O’Donnell het Donderdag die ses sitplek Eurocopter B3 Squirrel van Angola na Zambië gevlieg toe dit neergestort het. Die oorsaak van die ongeluk is nog nie duidelik nie. Die helikopter het moontlik meganiese probleme ondervind. “Hy was ŉ uiters toegewyde polisieman en ŉ uitstekende vlieënier,” het Haasbroek bygevoeg. “Hy het talle vliegure gehad en hy het sy eie lewe gewaag om ander persone in KwaZulu-Natal te red. Dit is ŉ baie hartseer dag vir almal van ons wat hom geken het, en dit is ŉ verlies vir die polisiediens en die lugvaartowerheid. Dit is ook ŉ groot terugslag vir sy vriende en familie.” Clayson Monyela, woordvoerder van die departement van internasionale betrekkinge, kon nie dadelik die voorval bevestig nie. “Ek wag nog vir inligting.” Media in Zambië het aanvanklik berig dit was ŉ vastevlerkvliegtuig. Bron: News24